การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์

  ผลิตภัณฑ์ของกลุ่มบริษัทอาปิโก
  มีความเกี่ยวพันกับธุรกิจการผลิตชิ้นส่วนยานยนต์ประกอบด้วยการผลิตโครงรถกระบะ (Chassis
  Frame) ผลิตชิ้นส่วนรถยนต์ตีอัดขึ้นรูป (Forging) บริการตีกลึงอะไหล่ชิ้นส่วนรถยนต์
  (Machining) ผลิตและจำหน่ายชิ้นส่วนพลาสติก ผลิตชิ้นส่วนประดับยนต์
  ผลิตอุปกรณ์ระบบนำร่องการเดินทางโดยรถยนต์
  ธุรกิจด้านการพัฒนาโปรแกรมคอมพิวเตอร์สำหรับอุปกรณ์ระบบนำร่องการเดินทางโดยรถยนต์
  และเป็นตัวแทนจำหน่ายรถยนต์ โดยมีรายละเอียดของแต่ละกลุ่มผลิตภัณฑ์หลักๆ ดังนี้

1.  ชิ้นส่วนรถยนต์ (OEM Auto Parts)

  การผลิตชิ้นส่วนรถยนต์นับเป็นกิจการที่สร้างรายได้หลักให้กับบริษัทฯ
  ชิ้นส่วนรถยนต์ที่ผลิตโดยบริษัทฯ มีคุณภาพสูง ได้แก่

(1) []ถังน้ำมันโลหะ (Steel Fuel Tank) และอุปกรณ์วัดระดับน้ำมัน (Tank Sender)
    โดยส่งมอบผลิตภัณฑ์ ปีละประมาณ 100,000 ชิ้นต่อปีให้กับบริษัท ออโต้ อัลลายแอนซ์
    (ประเทศไทย ) จำกัด ซึ่งเป็นผู้ผลิตรถยนต์ฟอร์ดและมาสด้า
    ซึ่งนับเป็นรายได้ที่สำคัญของบริษัทฯ
    โดยบริษัทฯเป็นผู้ผลิตเพียงรายเดียวที่สามารถผลิตถังน้ำมันได้ทุกชิ้นส่วนเกือบร้อยเปอร์เซ็นต์
    ด้วยความร่วมมือทางด้านเทคนิคจากบริษัท คีเล็กซ์ คอร์ปอเรชั่น (Keylex Corporation)
    ประเทศญี่ปุ่นโดยการทำสัญญาความร่วมมือทางเทคนิค ซึ่งคู่สัญญาสามารถต่ออายุสัญญาได้
    และบริษัทฯ ยังได้รับความร่วมมือช่วยเหลือทางเทคนิคจากบริษัท คอนติเนนทอล ออโตโมทีฟ
    ประเทศเยอรมัน อีกเช่นกัน

(2) []ถังน้ำมันพลาสติก (Plastic Fuel Tank)
    โดยส่งมอบผลิตภัณฑ์ในส่วนการผลิตรถยนต์นั่งขนาดเล็ก ปีละประมาณ 98,000
    ชิ้นต่อปีให้กับบริษัท ออโต้อัลลายแอนซ์ ประเทศไทย) จำกัด)
    ซึ่งเป็นผู้ผลิตรถยนต์ฟอร์ดและมาสด้า ด้วยความร่วมมือทางด้านเทคนิคจากบริษัท เคาเท็กซ์
    เท็กซ์ทรอน (Kautex Textron) ประเทศเยอรมนี ซึ่งเป็นผู้ผลิตรถยนต์ฟอร์ดและมาสด้า

(3) []ชิ้นส่วนเช็คระยะเปิด/ปิด ประตู (Door Check Link) ผลิตประมาณ 700,000
    ชิ้นต่อปีส่งให้กับอีซูซุและประมาณ 400,000 ชิ้นต่อปีส่งให้กับบริษัท ออโต้อัลลายแอนซ์
    (ประเทศไทย) จำกัด ซึ่งเป็นผู้ผลิตรถยนต์ฟอร์ดและมาสด้า ในส่วนนี้ บริษัทฯ
    ได้รับความช่วยเหลือทางด้านเทคนิคจาก บริษัท เอ็ดชาร์ ประเทศสหรัฐอเมริกา (EDSCHA
    NA) ส่วนใหญ่แล้วบริษัทฯ
    จะใช้แม่พิมพ์ที่บริษัทฯผลิตทำการผลิตชิ้นส่วนรถยนต์ตามคำสั่งซื้อของลูกค้า
    เนื่องจากเครื่องปั๊มขึ้นรูป (Press) ชิ้นส่วนมีหลายขนาดขึ้นอยู่กับแรงที่ใช้
    ซึ่งสามารถปั๊มแผ่นเหล็กออกมาเป็นชิ้นส่วนรถยนต์ที่มีขนาดรูปร่างที่หลากหลาย

(4) []ผลิตชิ้นส่วนโลหะตีอัดขึ้นรูป (Forging) มีการผลิตทั้งในประเทศไทย โดยบริษัท อาปิโก
    ฟอร์จจิ้ง จำกัด (มหาชน) ลูกค้าหลักได้แก่ บริษัท ออโตอัลลายแอนซ์ (ประเทศไทย) จำกัด
    บริษัท ทีเอชเค ริทึม (ไทยแลนด์) และบจ.ไทยยามาฮ่า เป็นต้น และในประเทศจีน
    โดยมีลูกค้าหลักได้แก่ ผู้ผลิตรถยนต์ต่าง ๆ ในประเทศจีน ได้แก่ ชไนเดอร์ เชอรี่ วูซิ มินยู
    และ ซานตง เวินหมิง

(5) โครงรถกระบะ รุ่น ดี-แมกซ์ (Chassis Frame) แบบครบวงจร
    โดยเริ่มจากการออกแบบแม่พิมพ์ พัฒนารูปแบบ ทดสอบ และผลิต
    จนเป็นโครงรถกระบะที่สมบูรณ์แบบให้กับ บริษัท อีซูซุ (ประเทศไทย) จำกัด
    โดยมีกำลังการผลิตที่ 294,000 ชิ้นต่อปี แบ่งการทำงานเป็น 2 กะ ในเวลา 8 ชั่วโมงต่อกะ
    ชุดโครงรถที่บริษัทฯ ส่งมอบให้กับอีซูซุเป็นชิ้นส่วนประกอบย่อย
    ซึ่งบริษัทอีซูซุจะนำไปเชื่อมต่อกันเพื่อประกอบต่อเป็นโครงรถ
    โดยโครงรถหนึ่งชุดประกอบด้วยชิ้นส่วนต่าง ๆ ประมาณ 50 – 60 ชิ้น
    ในปีที่ผ่านมาโรงงานได้ดำเนินการเต็มกำลังการผลิตแล้ว และบริษัทฯ
    ได้ขยายกำลังการผลิตในส่วนของการตัดและการปั๊มขึ้นรูป นอกจากนี้บริษัทฯ
    ได้จ้างบริษัทภายนอก เช่น บริษัท ไทยรุ่งยูเนียนคาร์ จำกัด (มหาชน) (TRU) และบริษัท
    ไทยซัมมิท พีเคเค บางนา จำกัด (TSPKK) ผลิตบางชิ้นส่วนเพื่อประกอบกับชิ้นส่วนที่บริษัทฯ
    ผลิตเพื่อจำหน่ายต่อให้กับทางอีซูซุ

  []การผลิตแบ่งออกเป็น 3 ขั้นตอนใหญ่ ๆ คือ การตัด การปั๊มขึ้นรูป และการประกอบ
  โดยเริ่มจากการนำเหล็กม้วนมาตัดเป็นแผ่นและเรียงซ้อนกัน
  จากนั้นนำเหล็กแผ่นมาปั๊มขึ้นรูปเป็นชิ้นส่วนประกอบย่อย (Components)
  และนำชิ้นส่วนย่อยมาเชื่อมประกอบกับชิ้นส่วนอื่น ๆ เป็นชิ้นส่วนกึ่งสำเร็จรูป (Subassembly)
  ตรวจคุณภาพ และบรรจุเป็นชุด ส่วนประกอบโครงรถยนต์ครบชุด (Set of Frame
  Components) เพื่อนำไปส่งโรงงานของอีซูซุ เพื่อประกอบเป็นโครงรถยนต์ (Final Frame)
  ที่ได้รับการเชื่อมประกอบเป็นหนึ่งชิ้น และนำไปประกอบรถรุ่น ดี-แมกซ์ ต่อไป

  กลยุทธ์การตลาดและการแข่งขัน

  สำหรับธุรกิจยานยนต์แล้ว “คุณภาพ” เป็นสิ่งสำคัญในการดำเนินธุรกิจ
  ทุกขั้นตอนในกระบวนการผลิตจะต้องคำนึง และมุ่งมั่นให้การผลิตได้สินค้าคุณภาพเสมอ บริษัทฯ
  จึงใช้เครื่องจักรและเทคโนโลยีในการผลิตขั้นสูง เพื่อให้ตรงตามความต้องการของลูกค้า
  การผลิตและการตรวจสอบคุณภาพควบคุมด้วยระบบคอมพิวเตอร์
  ซึ่งสามารถยืนยันได้ถึงมาตรฐานที่ดีเลิศของสินค้าที่ผลิตขึ้นมา นอกจากนี้บริษัทฯ
  ยังเตรียมความพร้อมตลอดเวลาสำหรับการเปลี่ยนแปลงของรถยนต์ซึ่งจะเริ่มผลิตหรือเปิดตัวภายใน
  1-2 ปี ข้างหน้า โดยบริษัทฯ จะเข้าไปเสนองานล่วงหน้ากับบริษัทนั้น ๆ ด้วยบริษัทฯ
  ยังมีสัมพันธภาพที่ดีกับลูกค้าโดยตลอดมาจึงได้รับงานอย่างต่อเนื่อง อีกทั้งยังสรรหาบริษัท OEM
  Suppliers รายใหญ่ของโลกที่มีสัญญาการผลิตทั่วโลก (Global Supply Contract)
  เพื่อแสวงหาโอกาสทางการค้าในประเทศนั้น ๆ

  บริษัทฯ
  เป็นผู้ผลิตชิ้นส่วนที่ดีที่สุดบริษัทหนึ่งในประเทศไทยโดยมีคู่แข่งที่เป็นบริษัทผลิตชิ้นส่วนรถยนต์รายอื่น
  ได้แก่ กลุ่มบริษัท ไทยซัมมิท บริษัท ซีเอซ ออโตพาร์ท จำกัด และ กลุ่มบริษัท ซัมมิท เป็นต้น
  ยกเว้นในส่วนของโครงรถรุ่น ดี-แมกซ์นั้น บริษัท อาปิโก อมตะ จำกัด เป็นผู้ผลิตรายเดียวของ
  อีซูซุ และผูกขาดการเป็นผู้ผลิตรายเดียวในชิ้นส่วนนี้

  กลุ่มลูกค้าของชิ้นส่วนรถยนต์

  อุตสาหกรรมชิ้นส่วนรถยนต์แบ่งเป็น 2 ประเภท คือ ชิ้นส่วนที่ผลิตเพื่อป้อนโรงงานประกอบรถยนต์
  (OEM) และชิ้นส่วนที่เป็นอะไหล่ (REM) โดยที่ชิ้นส่วนที่ส่งโรงงานประกอบรถยนต์ (OEM)
  จะถูกส่งไปใช้ในการประกอบรถยนต์โดยตรงและในส่วนของ (REM)
  จะเป็นชิ้นส่วนที่เป็นอะไหล่ขายในท้องตลาดเพื่อทดแทนชิ้นส่วนเดิม

  บริษัทฯเป็นผู้ผลิตชิ้นส่วนรถยนต์เพื่อป้อนโรงงานประกอบรถยนต์ (OEM)
  โดยลูกค้าเกือบทั้งหมดของบริษัท
  เป็นบริษัทประกอบรถยนต์ในประเทศเพื่อส่งออกและขายในประเทศ
  โดยลูกค้าหลักในประเทศได้แก่ ผู้ผลิตรถยนต์ยี่ห้อ ฟอร์ด มาสด้า นิสสันโตโยต้า อีซูซุ ฮอนด้า
  และ เจนเนอรัล มอเตอร์ส

  ในปี 2555 บริษัทฯ มียอดจำหน่ายจากการผลิตชิ้นส่วนยานยนต์ทั้งหมดประมาณ 12,391 ล้านบาท
  คิดเป็นร้อยละ 73.7 ของรายได้รวม ซึ่งนับเป็นรายได้หลักของบริษัทฯ

1.  ออกแบบ ผลิต และติดตั้งอุปกรณ์จับยึด (Jigs)

  []ในการประกอบรถยนต์ บริษัทผู้ประกอบรถยนต์จะใช้อุปกรณ์จับยึดในการจับยึดชิ้นส่วนรถยนต์
  เช่น ฝากระโปรงรถ ส่วนโครงใต้รถ ประตู เพื่อเชื่อมชิ้นส่วนดังกล่าวเข้าด้วยกันเป็นโครงรถ
  ในอดีตอุปกรณ์จับยึด (Jigs) ออกแบบโดยประเทศในทวีปอเมริกา ยุโรป หรือ ญี่ปุ่น
  เนื่องจากเป็นการออกแบบที่ค่อนข้างยาก
  ผู้ออกแบบอุปกรณ์จับยึดต้องมีความรู้เกี่ยวกับตำแหน่งในการเชื่อม วิธีการเชื่อม
  และรูปทรงของปืนที่ใช้ในการเชื่อมเป็นอย่างดี และเมื่อออกแบบเสร็จ
  แบบที่ออกก็จะส่งไปเพื่อทำการผลิต
  ในอดีตที่ผ่านมาอุปกรณ์จับยึดที่ผลิตในประเทศไทยนั้นเป็นการออกแบบตามข้อมูลที่ได้รับจากต่างประเทศทั้งสิ้น
  บมจ.อาปิโก ไฮเทคเป็นบริษัทแรกในประเทศไทยที่สามารถออกแบบ
  และผลิตอุปกรณ์จับยึดครบชุดให้กับผู้ประกอบรถยนต์รายใหญ่ ๆ ทั่วโลก บริษัทฯ
  มีความเชี่ยวชาญเป็นพิเศษในการผลิตอุปกรณ์จับยึดชิ้นส่วนรถยนต์ประเภท Low Volume Jig
  ที่ประกอบรถยนต์ในจำนวนน้อยกว่า 20,000 คันต่อปี

  ขั้นตอนที่สำคัญที่สุดในการผลิตอุปกรณ์จับยึด คือ ขั้นตอนการออกแบบ
  ในขั้นตอนนี้วิศวกรผู้ออกแบบจะทำการศึกษารายละเอียดของชิ้นส่วนรถยนต์ที่ต้องการจะประกอบอย่างพิถีพิถัน
  นอกจากนั้นผู้ออกแบบจะต้องพิจารณาอย่างละเอียดรอบคอบถึงอุปกรณ์ที่ใช้ในการเชื่อม
  รวมถึงตำแหน่งของการเชื่อมซึ่งลูกค้าเป็นผู้กำหนดรายละเอียดมาให้ บริษัทฯ
  ใช้โปรแกรมคอมพิวเตอร์ CAD (Computer Aided Design) ที่ทันสมัยในการออกแบบ
  และใช้โปรแกรมคอมพิวเตอร์ CATIA V5 ในการเปิดข้อมูลที่รับมาจากลูกค้า
  และเรายังใช้โปรแกรมคอมพิวเตอร์ ROBCAD Version 8 (Simulation)
  ช่วยในการตรวจสอบการออกแบบว่าปืน spot ติดหรือชน unit หรือไม่ และช่วยในการคำนวน
  (Tack time) ระยะเวลาในการทำงานของ operator ด้วย

  ส่วนการผลิตด้วยเครื่องกัดเหล็กที่ควบคุมโดยคอมพิวเตอร์ CNC (Computer Numerical
  Control) หลังจากผลิตอุปกรณ์จับยึดเสร็จแล้ว
  วิศวกรจะทำการตรวจสอบขนาดและทดลองประกอบรถยนต์ตามข้อกำหนดของลูกค้า
  นอกจากนี้บริษัทฯยังมีบริการการติดตั้งอุปกรณ์จับยึดที่ผลิตเสร็จแล้วที่โรงงานของลูกค้าและให้ความช่วยเหลือทางด้านเทคนิคการประกอบรถด้วย
  การผลิตอุปกรณ์จับยึดนี้เป็นการผลิตตามคำสั่งของลูกค้า (Made to Order) กล่าวคือ
  เมื่อมีการเปลี่ยนแปลงแบบรถหรือมีรูปแบบรถใหม่ บริษัทฯ
  ก็จะต้องทำการออกแบบอุปกรณ์จับยึดใหม่เสมอ
  บริษัทฯจึงจำเป็นต้องมีผู้ออกแบบที่มีความเชี่ยวชาญซึ่งทางบริษัทฯได้มีการจ้างผู้เชี่ยวชาญจากต่างประเทศเพื่อมาพัฒนาวิศวกรผู้ออกแบบของบริษัทฯอย่างสม่ำเสมอ

  บริษัทฯ มีการวิจัยและพัฒนาเพื่อลดต้นทุนการผลิตอุปกรณ์จับยึด
  ในขณะที่จะต้องรักษาคุณภาพของอุปกรณ์จับยึดให้ได้มาตรฐานระดับโลกตามที่ผู้ประกอบรถยนต์ทั่วโลกต้องการ
  บริษัทฯ
  จึงให้ความสนใจในการพัฒนาอย่างต่อเนื่องในการผลิตอุปกรณ์จับยึดที่มีความสะดวกและรวดเร็วในการประกอบรถ

แผนภาพข้างล่างนี้แสดงถึงวิธีการผลิตอุปกรณ์จับยึด

  กลยุทธ์การตลาดและการแข่งขัน

  ปัจจุบันบริษัทฯ เป็นผู้ออกแบบและผลิตอุปกรณ์จับยึดแบบ Low Volume
  ที่ดีที่สุดในประเทศไทยและในภูมิภาคเอเชียตะวันออกเฉียงใต้ กลยุทธ์ทางการตลาดที่บริษัทฯ
  ใช้นั้นประกอบด้วย คุณภาพดี ราคายุติธรรม และส่งมอบสินค้าตรงเวลา (QCD) ในด้านคุณภาพ
  บริษัทฯ ได้รับใบรับรองคุณภาพทั้ง QS9000/ISO9002, ISO 14001 และ ISO/TS 16949
  ส่วนในด้านต้นทุน (Cost) บริษัทฯได้พยายามลดต้นทุนให้ต่ำลงโดยการใช้เทคโนโลยีที่ทันสมัย
  นอกจากนี้ในด้านการส่งมอบ (Delivery) บริษัทฯ
  จะเน้นและให้ความสนใจในเรื่องการส่งมอบสินค้าตรงเวลาซึ่งทำให้ลูกค้าเชื่อถือ
  มั่นใจและไว้วางใจในบริษัทฯ บริษัทฯ
  ยังคงพยายามศึกษาความต้องการในการผลิตรถยนต์รุ่นใหม่ของบริษัทผลิตรถยนต์รายใหญ่ทั่วโลกอยู่เสมอ
  โดยเฉพาะโครงการผลิตรถยนต์แบบ Low Volume เนื่องจากตลาดอุปกรณ์จับยึดแบบ Low
  Volume ในประเทศไทยยังมีน้อยอยู่ ดังนั้นบริษัทฯ
  จึงไม่เน้นการขายอุปกรณ์จับยึดภายในประเทศเพียงอย่างเดียว
  เพื่อรักษาระดับปริมาณยอดขายให้เป็นไปอย่างสม่ำเสมอ
  บริษัทฯจึงต้องมุ่งเน้นการจำหน่ายอุปกรณ์จับยึดในต่างประเทศเป็นส่วนใหญ่ด้วย เช่น อเมริกาใต้
  ยุโรป และประเทศในแถบอเมริกาเหนือเป็นหลัก

  บริษัทฯ มีคู่แข่งทางด้านอุปกรณ์จับยึดที่สำคัญคือ บจ. ออโต้ ซีเอส
  ซึ่งเป็นผู้ผลิตอุปกรณ์จับยึดให้กับบจ. โตโยต้า ประเทศไทย นอกจากนั้นยังมี บมจ. ไทยรุ่ง
  ยูเนียนคาร์ บจ. ไทยซัมมิท เอ็นจิเนียริ่ง และบจ. สามมิตร มอเตอร์

  กลุ่มลูกค้าอุปกรณ์จับยึด (Jigs)

  ลูกค้าอุปกรณ์จับยึด คือ ผู้ประกอบรถยนต์หรือบริษัทเจ้าของยี่ห้อรถยนต์ต่างๆ อาทิ เช่น ฟอร์ด
  เดมเลอร์ไครส์เลอร์ เรโนลด์ และวอลโว่
  โดยบริษัทผู้ผลิตรถยนต์เหล่านี้ส่วนใหญ่จะสั่งซื้ออุปกรณ์จับยึดในระยะแรกของการออกแบบรถยนต์

  ในปี 2555 บริษัทฯ มียอดขายอุปกรณ์จับยึดคิดเป็นมูลค่ารวมประมาณ 48 ล้านบาท หรือร้อยละ
  0.3 ของรายได้รวมของกลุ่มบริษัทฯ

2.  []การออกแบบและผลิตแม่พิมพ์ (Stamping Die)

  ธุรกิจการออกแบบและผลิตแม่พิมพ์ของบริษัทฯ
  ในขั้นตอนแรกของการผลิตเริ่มจากวิศวกรผู้ออกแบบทำการออกแบบแม่พิมพ์ด้วยคอมพิวเตอร์
  (CAD) ซึ่งได้รับข้อมูลรายละเอียดของผลิตภัณฑ์จากลูกค้า
  จากนั้นจะทำแบบหล่อด้วยโฟมเพื่อทำการหล่อขึ้นรูป (Casting) ตัวแม่พิมพ์
  จากนั้นจึงส่งตรงไปยังเครื่อง CNC Machining Center
  เพื่อทำการกัดเหล็กแม่พิมพ์และดำเนินการผลิตตามขั้นตอน
  บริษัทฯมีการตรวจสอบคุณภาพและทดสอบแม่พิมพ์อย่างละเอียดทุกครั้งก่อนที่จะนำไปผลิตชิ้นส่วนหรือส่งมอบให้กับลูกค้า
  บริษัทฯ ยังมีบริการติดตั้งแม่พิมพ์ที่โรงงานของลูกค้าทั้งในและต่างประเทศอีกด้วย

แผนภาพแสดงถึงวิธีการผลิตแม่พิมพ์

  กลยุทธ์การตลาดและการแข่งขัน

  บริษัทฯ ไม่มุ่งเน้นการตลาดของการผลิตแม่พิมพ์เพื่อจำหน่ายแก่ลูกค้าภายนอก
  เนื่องจากส่วนมากแม่พิมพ์ที่บริษัทฯ
  ผลิตถูกนำมาใช้ในการผลิตชิ้นส่วนรถยนต์เพื่อส่งมอบให้ลูกค้าของบริษัทฯเอง
  อย่างไรก็ตามหากบริษัทฯ มีกำลังการผลิตก็สามารถผลิตแม่พิมพ์ให้กับลูกค้าภายนอกได้เช่นกัน
  บริษัทฯ สามารถผลิตแม่พิมพ์ได้ประมาณ 400 ชุดต่อปี หรือ ประมาณ 700 ตัน

  ธุรกิจการผลิตแม่พิมพ์นั้นมีการแข่งขันค่อนข้างสูง โดยบริษัทที่ผลิตแม่พิมพ์ในประเทศไทย อาทิ เช่น
  บมจ. ไทยรุ่งยูเนี่ยนคาร์ บจ. ไทยซัมมิท เอ็นจิเนียริ่ง บจ.สามมิตร มอเตอร์ บจ. โอกิฮาร่า
  และ บจ. ไทย อินเตอร์เนชั่นแนล ดาย เมกกิ้ง (TID) นับเป็นคู่แข่งทางการค้า
  ในขณะเดียวกัน บริษัทเหล่านี้ก็นับเป็นบริษัทคู่ค้าด้วยเช่นเดียวกัน

กลุ่มลูกค้าด้านแม่พิมพ์ (Stamping Die)

  กลุ่มลูกค้าด้านแม่พิมพ์ส่วนใหญ่จะเป็นกลุ่มเดียวกันกับกลุ่มลูกค้าผู้ผลิตชิ้นส่วนรถยนต์
  เนื่องจากแม่พิมพ์ที่บริษัทฯ ผลิตส่วนใหญ่ใช้สำหรับผลิตชิ้นส่วนรถยนต์ให้กับลูกค้านั้นๆ ซึ่งบริษัทฯ
  ผลิตแม่พิมพ์เพื่อใช้ในการผลิตชิ้นส่วนรถยนต์เองในอัตราประมาณร้อยละ 90
  และส่วนที่เหลือเป็นการผลิตเพื่อจำหน่ายให้กับลูกค้าทั่วไป

  ในปี 2555 บริษัทฯ มียอดขายจากการออกแบบและผลิตแม่พิมพ์คิดเป็นมูลค่ารวม 204 ล้านบาท
  คิดเป็นร้อยละ 1.2 ของรายได้รวมของกลุ่มบริษัทฯ

4.1.4 ธุรกิจตัวแทนจำหน่ายรถยนต์ (Car Dealership)

(1) ตัวแทนจำหน่ายรถยนต์ฟอร์ด

  บจ. นิว เอร่า เซลส์ (NESC) เป็นบริษัทย่อยของบริษัทฯ
  ดำเนินธุรกิจเป็นตัวแทนจำหน่ายรถยนต์และศูนย์บริการของรถยนต์ฟอร์ดในประเทศไทย NESC
  มีโชว์รูม 2 แห่งตั้งอยู่ที่ถนนรามอินทรา และจังหวัดสมุทรปราการ
  ซึ่งเป็นโชว์รูมพร้อมศูนย์บริการที่มีเครื่องมืออุปกรณ์อันทันสมัย โดยทันทีที่ลูกค้านำรถเข้ารับบริการ
  ผู้เชี่ยวชาญของศูนย์ฯ จะทำการตรวจสภาพเบื้องต้น ประเมินงานซ่อม ประเมินราคา
  และระยะเวลาการซ่อม จากนั้นก็จะทำการนัดหมายกำหนดการแล้วเสร็จเพื่อให้ลูกค้ามารับรถ
  ศูนย์บริการของ NESC สามารถรองรับลูกค้าได้ถึง 50 คันต่อวัน
  และมีคลังอะไหล่สำรองที่สามารถเชื่อมโยงโดยตรงกับคลังอะไหล่ส่วนกลางของฟอร์ดเซลส์
  จึงสามารถสั่งซื้อ และจัดหาชิ้นส่วนอะไหล่ได้อย่างรวดเร็วในการซ่อม

  ตลอดการดำเนินงานที่ผ่านมา NESC ได้รับรางวัลต่าง ๆ มากมาย อาทิ เช่น “President
  Circle” เป็นรางวัลที่มอบให้กับตัวแทนจำหน่ายที่มียอดขายอันดับหนึ่งในประเทศ รางวัล
  “ความพึงพอใจของลูกค้า (C.S.I)” จากสถาบัน J. D. Power และรางวัล “Quality
  Care” ที่แสดงถึงความมุ่งมั่นในการให้บริการที่ดีกับลูกค้า
  อีกทั้งเป็นตัวแทนจำหน่ายแห่งแรกที่ได้รับใบรับรอง “Blue Oval Certified”
  ซึ่งเป็นมาตรฐานการขายและการบริการที่กำหนดโดยบริษัท ฟอร์ด ประเทศสหรัฐอเมริกา
  การได้ใบรับรองนี้จะทำให้สถานะของการเป็นตัวแทนจำหน่ายรถยนต์ฟอร์ดของ NESC สูงขึ้น
  โชว์รูมทั้ง 2 แห่งของ NESC เปิดทำการทุกวัน ตั้งแต่เวลา 08.00 น. ถึง 19.00 น.

(2) ตัวแทนจำหน่ายรถยนต์ฮอนด้า

  บจ. เทเนกา เซเทีย รีซอสเซส (TSR) เป็นบริษัทย่อยของบริษัทฯ
  ซึ่งดำเนินกิจการด้านตัวแทนจำหน่ายและศูนย์บริการรถยนต์ฮอนด้าในประเทศมาเลเซีย
  มีโชว์รูมพร้อมศูนย์บริการ ตั้งอยู่ที่เมือง เปตาลิง จายา

  บริษัทฯ ยังมีบริษัทร่วมทุนในประเทศมาเลเซียอีกแห่งคือ บจ. นิว เอร่า เซลส์ (มาเลเซีย)
  หรือ NESM ซึ่งดำเนินกิจการเป็นตัวแทนจำหน่ายรถยนต์และศูนย์บริการรถยนต์ฮอนด้า
  ตั้งอยู่ที่เมืองคาจัง ที่มีโชว์รูมและศูนย์บริการที่พร้อมจะให้บริการแก่ลูกค้าได้ตลอดเวลา

(3) ตัวแทนจำหน่ายรถยนต์มิตซูบิชิ

  บจ. เอเบิล มอเตอร์ (AM) เป็นบริษัทย่อยของบริษัทฯ ในประเทศไทย
  จัดตั้งขึ้นเมื่อเดือนพฤศจิกายน 2546 ดำเนินกิจการเป็นตัวแทนจำหน่ายรถยนต์ มิตซูบิชิ
  โดยมีโชว์รูมพร้อมศูนย์บริการ 2 แห่ง ตั้งอยู่บนถนนพหลโยธิน จังหวัดปทุมธานี
  และบนถนนลาดพร้าว จังหวัดกรุงเทพมหานคร

(4) ตัวแทนจำหน่ายรถยนต์ฮุนได

  บจ. ฮุนได มอเตอร์ (ประเทศไทย) เป็นบริษัทร่วมทุนของบริษัทฯ ในประเทศไทย
  จัดตั้งขึ้นเมื่อเดือนมิถุนายน 2549 ดำเนินกิจการเป็นตัวแทนจำหน่ายรถยนต์ฮุนได
  โดยมีโชว์รูมพร้อมศูนย์บริการในเขตกรุงเทพมหานครและปริมณฑล

  กลยุทธ์การตลาดและการแข่งขัน

  สำหรับธุรกิจตัวแทนจำหน่ายรถยนต์และศูนย์บริการรถยนต์
  การขายและการให้บริการที่ดีที่สุดกับลูกค้าโดยเน้นความพึงพอใจของลูกค้าเป็นหลักเป็นปัจจัยสำคัญ
  โดยบริษัทตัวแทนจำหน่ายรถยนต์ของบริษัทมีการทำวิจัยการตลาดด้วยการใช้แบบสอบถามส่งให้ลูกค้า
  พร้อมทั้งเก็บข้อมูลที่สำคัญของลูกค้าเพื่อใช้ในการพัฒนาคุณภาพการบริการ นอกจากนี้
  บริษัทยังจัดให้มีการอบรมและสร้างแรงจูงใจให้กับพนักงานขายของบริษัทฯอย่างสม่ำเสมอเพื่อให้บริการที่ดีแก่ลูกค้า
  คู่แข่งส่วนใหญ่ของบริษัทฯ เป็นรถยนต์จากค่ายอื่น เช่น โตโยต้า นิสสัน มาสด้า อีซูซุ เป็นต้น

  นอกเหนือไปจากมาตรฐานที่ได้กล่าวมาข้างต้น ปี 2555
  มีปัจจัยเสริมหลายประการที่ส่งเสริมการเติบโตของอุตสาหกรรมรถยนต์ในประเทศไทย อาทิ เช่น
  การฟื้นฟูของเศรษฐกิจหลังจากเหตุการณ์น้ำท่วมในปี 2554 และ การสนับสนุนจากรัฐบาล
  โดยเฉพาะอย่างยิ่งนโยบายของรัฐบาลในการคืนภาษีสำหรับรถยนต์คันแรก
  ได้ส่งผลเชิงบวกต่ออุตสาหกรรมรถยนต์เป็นอย่างมาก
  เห็นได้จากสถิติยอดขายรถยนต์ภายในประเทศที่เพิ่มขึ้นเกือบเท่าตัวจากยอดขาย 795,250
  คันในปี 2554 เป็น 1,436,335 คันในปี 2555

กลุ่มลูกค้าตัวแทนจำหน่ายรถยนต์

  กลุ่มลูกค้าเป้าหมายที่ซื้อรถยนต์ คือ ลูกค้าทั่วไปที่ติดต่อกับบริษัทฯ
  โดยตรงและผ่านพนักงานขายของบริษัทฯ ในส่วนกลุ่มลูกค้าเป้าหมายของศูนย์บริการ คือ
  ลูกค้าทั่วไปที่ซื้อรถยนต์จากบริษัทฯ และลูกค้าที่ซื้อจากตัวแทนอื่น

  ในปี 2555 บริษัทฯ มียอดจำหน่ายจากธุรกิจการเป็นตัวแทนจำหน่ายรถยนต์ทั้งหมดประมาณ
  4,134 ล้านบาทคิดเป็นร้อยละ 24.6 ของรายได้รวมของกลุ่มบริษัทฯ

5.  []ระบบนำร่องการเดินทาง

  บจ. อาปิโก ไอทีเอส เป็นผู้ผลิตซอฟต์แวร์ระบบแผนที่นำร่องการเดินทางโดยรถยนต์ภายใต้ชื่อ
  POWERMAP ซึ่งเป็นโปรแกรมเพื่อใช้ในการแนะนำเส้นทาง
  และนำทางให้ลูกค้าถึงจุดหมายปลายทางด้วยเสียงนำทาง และแสดงแผนที่นำทาง  
  ซึ่งซอฟต์แวร์จะนำไปใช้กับสินค้าประเภทเครื่องเสียงติดรถยนต์ที่มีระบบนำทางประกอบภายในตัวเครื่อง
  หรือแบบแยกเป็นกล่องภายนอก และแบบเครื่องนำทางแบบพกพา

  กลุ่มลูกค้าของระบบนำร่องการเดินทาง

  กลุ่มลูกค้าของ POWERMAP จะแบ่งออกได้เป็น 3 กลุ่มใหญ่คือ ลูกค้า OEM
  ซึ่งเป็นกลุ่มผู้ผลิตรถยนต์ต่างๆ ทั้งในและต่างประเทศ ลูกค้าตัวแทนจำหน่าย และผู้บริโภค
  โดยส่วนมาก กลุ่มลูกค้าของบริษัทฯเป็นลูกค้ากลุ่มบริษัทซึ่งเป็นผู้จำหน่ายอุปกรณ์นำร่องการเดินทาง
  (GPS) ที่มีชื่อเสียง โดยสามารถแยกได้เป็นสองกลุ่มหลักๆ ได้แก่
  กลุ่มเครื่องเสียงติดรถยนต์พร้อม GPS ซึ่งมีกว่า 16 ยี่ห้อ อาทิ เช่น JVC, Priority เป็นต้น
  และกลุ่มเครื่องนำทางแบบพกพา ซึ่งมีกว่า 10 ยี่ห้อ เช่น Pierre Cardin เป็นต้น ปัจจุบัน
  POWERMAP มีลูกค้าลงทะเบียนแล้วมากกว่า 100,000 เลขหมาย
  และบริษัทฯได้รับการตอบรับเป็นอย่างดีจากการขยายตลาดการแข่งขันไปสู่ประเทศมาเลเซีย

  ในปี 2555 บริษัทฯ มียอดขายระบบนำร่องการเดินทางทั้งหมดประมาณ 34 ล้านบาท
  คิดเป็นร้อยละ 0.3 ของรายได้รวมของกลุ่มบริษัทฯ

1.  การตลาดและภาวะการแข่งขัน

  ปี 2555 ถือได้ว่าเป็นปีทองของอุตสาหกรรมยานยนต์ในประเทศไทย
  หลังจากวิกฤตมหาอุทกภัยช่วงปลายปี 2554
  ซึ่งส่งผลกระทบเป็นอย่างมากต่อธุรกิจอุตสาหกรรมชิ้นส่วนรถยนต์
  โดยเฉพาะอย่างยิ่งการถูกตัดขาดของโครงสร้างห่วงโซ่อุปทาน
  ผู้ผลิตรถยนต์และชิ้นส่วนรถยนต์ได้มีการฟื้นฟูอย่างรวดเร็วเพื่อจะกลับมาเริ่มกำลังการผลิตได้ในปี
  2555 ทั้งนี้
  รวมถึงบริษัทฮอนด้าซึ่งถือเป็นบริษัทผู้ผลิตรถยนต์ที่ได้รับผลกระทบหนักที่สุดโดยน้ำได้เข้าท่วมถึงภายในโรงงานฮอนด้าซึ่งตั้งอยู่ในจังหวัดพระนครศรีอยุธยา
  ได้กลับมาเริ่มการผลิตได้ในเดือนเมษายน 2555

  เหตุการณ์อุทกภัยในปี 2554 ส่งผลให้ความต้องการรถยนต์ในปี 2555 เพิ่มสูงขึ้น
  ผนวกกับนโยบายของรัฐบาลในการคืนภาษีให้ผู้บริโภคสำหรับการซื้อรถยนต์คันแรก
  ส่งผลให้ยอดขายรถยนต์ในประเทศพุ่งสูงขึ้นถึง 1.4 ล้านคันในปี 2555
  คิดเป็นอัตราการเติบโตกว่าร้อยละ 81 เมื่อเทียบกับยอดขายในปี 2554 ที่ 795,250 คัน
  ยอดการผลิตรถยนต์ภายในประเทศในปี 2555 มีจำนวนสูงถึง 2,453,717 คัน
  ซึ่งถือเป็นยอดการผลิตที่สูงที่สุดเป็นประวัติการณ์ คิดเป็นอัตราการเติบโตที่ร้อยละ 68
  จากยอดการผลิตในปี 2554 ในส่วนยอดการส่งออกรถยนต์ต่างประเทศมีจำนวน 1,026,671 คัน
  ซึ่งคิดเป็นอัตราการเพิ่มขึ้นร้อยละ 39 เมื่อเทียบกับปีก่อนหน้า

[]

  หลังจากการฟื้นตัวอย่างรวดเร็วและด้วยอัตราการเติบโตอย่างมากในปี 2555
  อุตสาหกรรมยานยนต์ไทยยังมีแผนการเติบโตต่อเนื่องในปี 2556
  โดยมีปัจจัยเสริมจากปัญหาระหว่างประเทศจีนและประเทศญี่ปุ่น
  ซึ่งส่งผลให้ผู้ผลิตรถยนต์ในประเทศญี่ปุ่นมีแนวโน้มในการเปลี่ยนแปลงฐานการลงทุน
  ซึ่งเป็นการเปิดโอกาสทางธุรกิจให้แก่ประเทศในกลุ่มประชาคมเศรษฐกิจอาเซียน (ASEAN
  Economic Community: AEC)

  เพื่อเป็นการรองรับปริมาณความต้องการที่เพิ่มขึ้นจากกลุ่มลูกค้าของบริษัทฯ
  ทางกลุ่มบริษัทฯได้มีการเตรียมความพร้อมในการเพิ่มกำลังการผลิต
  และบุคลากรเพื่อรองรับปริมาณการผลิตชิ้นงานสำหรับรถยนต์รุ่นใหม่ที่จะเปิดตัวในปี 2557
  ที่ทางบริษัทฯได้รับความไว้วางใจจากลูกค้า ได้แก่ โตโยต้า อีซูซุ และฟอร์ด
  รวมถึงแผนการขยายธุรกิจในการเป็นผู้ผลิตทั้งลำดับที่หนึ่ง และลำดับที่สองในห่วงโซ่อุปทาน
  โดยบริษัทฯมีการวางแผนการลงทุนในเครื่องจักรใหม่ อาทิ เช่น เครื่องปั๊มตัดแผ่นโลหะ 1,000
  ตันเพื่อใช้ในบจ. อาปิโก อมตะ และเครื่องฉีดใหม่ขนาด 1,300 ตัน 1,600 ตัน และ 2,500
  ตันเพื่อใช้ในบจ. อาปิโก พลาสติค เป็นต้น นอกจากนี้
  บริษัทฯยังได้มีแผนการเพิ่มขีดความสามารถในการผลิตของเครื่องจักรที่มีอยู่เพื่อรักษากำลังผลิตให้เพียงพอกับปริมาณงานในปัจจุบัน
  ในระยะยาว
  บริษัทฯได้มีวิสัยทัศน์ในการปรับปรุงกระบวนการผลิตด้วยการนำเครื่องจักรสมองกลมาทดแทนการใช้กำลังคนในการผลิต
  เพื่อเพิ่มประสิทธิภาพในการทำงาน สนับสนุนการรักษาความปลอดภัย
  และลดการพึ่งพาแรงงานทรัพยากรมนุษย์

  กำลังการผลิตรถยนต์ต่อปีในประเทศไทย

  อุตสาหกรรมยานยนต์นับเป็นหนึ่งในอุตสาหกรรมหลักในประเทศไทย คิดเป็นสัดส่วนประมาณร้อยละ
  10 ของผลิตภัณฑ์มวลรวมในประเทศ (GDP) มีการสร้างงานสำหรับแรงงานที่มีฝีมือมากกว่า
  500,000 อัตรา และเพิ่มมูลค่าให้แก่ธุรกิจอุตสาหกรรมและการบริการที่เกี่ยวเนื่องกัน อาทิ เช่น
  ธุรกิจการบริการด้านการเงิน ธุรกิจประกันภัย และบริการหลังการขาย เป็นต้น
  ในส่วนของการแข่งขันในระดับภูมิภาคหรือเวทีระดับโลกแล้ว
  ประเทศไทยถือว่าเป็นที่หนึ่งในกลุ่มประเทศอาเซียน และอยู่ที่ลำดับ 9
  ของโลกจากการจัดอันดับในปี 2555

  []ในปี 2556 นี้ อุตสาหกรรมยานยนต์ในประเทศไทยจะมีกำลังผลิตเพิ่มขึ้น (ประมาณ 400,000
  คัน) จากโรงงานใหม่ของ อีซูซุ โตโยต้า นิสสัน และจีเอ็ม ยอดการผลิตรถยนต์ในปี 2556
  นี้มีการคาดการณ์ว่าจะคงที่อยู่ที่ระดับ 2.5 ล้านคัน
  โดยยังคงมีเป้าหมายที่จะบรรลุการผลิตรถยนต์ต่อปีที่ 3 ล้านคันภายในปี 2558 นอกจากนี้
  ยังมีการคาดการณ์ว่า ปี 2556
  จะยังได้รับผลกระทบในเชิงบวกจากนโยบายคืนภาษีรถคันแรกของรัฐบาลต่อเนื่องจากปีที่แล้ว
  จากมติคณะรัฐมนตรีในการอนุมัติการขยายเวลาส่งมอบรถเพิ่มอีก 90 วัน
  โดยมีรถค้างส่งจากปีที่แล้วประมาณ 534,000 คันมาเตรียมส่งมอบในปีนี้ ทั้งนี้
  ยอดประมาณการของการขายรถยนต์ภายในประเทศและต่างประเทศ อยู่ที่ประมาณ 1.4
  ล้านคันและ 1.1 ล้านคัน ตามลำดับ

2.  สิทธิประโยชน์และเงื่อนไขจากการได้รับการส่งเสริมการลงทุน (BOI)

  บริษัทฯ ได้รับการส่งเสริมการลงทุนจากคณะกรรมการส่งเสริมการลงทุน (BOI)
  ในกิจการของบริษัทและบริษัทในเครือ ดังต่อไปนี้

-   กิจการผลิตชิ้นส่วนโลหะขึ้นรูป ตามบัตรส่งเสริมเลขที่ 1470(2)/2546 ลงวันที่ 4 กันยายน
    2546 และ บัตรส่งเสริมการลงทุนเลขที่ 2175(2)/2551 ลงวันที่ 15 ธันวาคม 2551

-   สำหรับบริษัท อาปิโก อมตะ จำกัด (“AA”)
    ได้รับการส่งเสริมการลงทุนในกิจการผลิตโครงรถยนต์ )Frame Set)
    ประเภทการผลิตชิ้นส่วนอื่น ๆ ของยานพาหนะ ตามบัตรส่งเสริมเลขที่ 1075(2)/2553
    ลงวันที่ 5 มกราคม 2553

-   สำหรับบริษัท อาปิโก ไฮเทค ทูลลิ่ง จำกัด (“AHT”)
    ได้รับการส่งเสริมการลงทุนในกิจการผลิตแม่พิมพ์ปั๊มโลหะ ชิ้นส่วนแม่พิมพ์ อุปกรณ์จับยึด
    ตามบัตรส่งเสริมเลขที่ 1840(2)/2548 ลงวันที่ 20 กันยายน 2548

-   สำหรับบริษัท อาปิโก ไฮเทค พาร์ทส์ จำกัด (“AHP”)
    ได้รับการส่งเสริมการลงทุนในกิจการผลิตชิ้นส่วนปั๊มขึ้นรูปสำหรับยานพาหนะ
    ตามบัตรส่งเสริมเลขที่ 1777(2)/2548 ลงวันที่ 2 กันยายน 2548

-   สำหรับบริษัท อาปิโก ไอทีเอส จำกัด (“AITS”)
    ได้รับการส่งเสริมการลงทุนในกิจการซอฟต์แวร์ ตามบัตรส่งเสริมเลขที่
    1386(7)/2552ลงวันที่ 26 พฤษภาคม 2552

-   สำหรับบริษัท เอ แม็คชั่น จำกัด (“AMAC”)
    ได้รับการส่งเสริมการลงทุนในกิจการซอฟต์แวร์ประเภท Enterprise Software,
    Digital Content and Embedded ตามบัตรส่งเสริมเลขที่ 1657(7)/2550 ลงวันที่ 9
    กรกฎาคม 2550

-   สำหรับบริษัท อาปิโก ฟอร์จจิ้ง จำกัด (มหาชน) (“AF”)
    ได้รับการส่งเสริมการลงทุนในกิจการผลิตชิ้นส่วนโลหะสำหรับยานพาหนะ
    ตามบัตรส่งเสริมเลขที่ 1927(2)/2550 ลงวันที่ 24 กันยายน2550

-   สำหรับบริษัท อาปิโก พลาสติค จำกัด (มหาชน) (“AP”)
    ได้รับการส่งเสริมการลงทุนในกิจการผลิตถังน้ำมันพลาสติก ตามบัตรส่งเสริมเลขที่
    2162(2)/2551 ลงวันที่ 15 ธันวาคม 2551

-   บริษัท อาปิโก สตรัคเจอร์รัล โปรดักส์ จำกัด (“ASP”)
    ได้รับการส่งเสริมการลงทุนจากคณะกรรมการส่งเสริมการลงทุนในกิจการผลิตโครงรถยนต์ประเภทการผลิตชิ้นส่วนอื่น
    ๆ ของยานพาหนะ ตามบัตรส่งเสริมเลขที่ 1467(2)/2554 ลงวันที่ 21 เมษายน 2554

  โดยมีรายละเอียดของสิทธิประโยชน์ดังนี้

[][][]

  สิทธิประโยชน์ที่ได้รับเพิ่มเติมหลังจากประสบอุทกภัย   

  AH บัตรเลขที่ 1470(2)/2546 ลว. 4 ก.ย. 2546 :

-   สิทธิที่ได้รับเพิ่มเติม ตามหนังสือ อก 0906/010627 ลว. 20 ธันวาคม 2554
    จะต้องนำเข้าเครื่องจักรเพื่อทดแทนเครื่องจักรที่เสียหายจากอุทกภัย
    โดยได้รับยกเว้นอากรขาเข้าตั้งแต่วันที่ 15 ธันวาคม 2554 จนถึงวันที่ 18 ธันวาคม 2556

  AHP บัตรเลขที่ 1777(2)/2548

-   สิทธิที่ได้รับเพิ่มเติม ตามหนังสือ อก 0906/010628 ลว. 20 ธันวาคม 2554
    จะต้องนำเข้าเครื่องจักรเพื่อทดแทนเครื่องจักรที่เสียหายจากอุทกภัย
    โดยได้รับยกเว้นอากรขาเข้าตั้งแต่วันที่ 15 ธันวาคม 2554 จนถึงวันที่ 18 ธันวาคม 2556

  AHT บัตรเลขที่ 1840(2)/2548

-   สิทธิที่ได้รับเพิ่มเติม ตามหนังสือ อก 0906/003219 ลว. 5 เมษายน 2555
    จะต้องนำเข้าเครื่องจักรเพื่อทดแทนเครื่องจักรที่เสียหายจากอุทกภัย
    โดยได้รับยกเว้นอากรขาเข้าตั้งแต่วันที่ 21 มีนาคม 2555 จนถึง 2 เมษายน 2557

    1.  การจัดหาผลิตภัณฑ์และการบริการ

  ธุรกิจอุปกรณ์จับยึด แม่พิมพ์ และชิ้นส่วนรถยนต์

  วัตถุดิบที่สำคัญในการผลิตอุปกรณ์จับยึด แม่พิมพ์ และชิ้นส่วนรถยนต์ ได้แก่ เหล็ก เหล็กหล่อ
  และแผ่นเหล็ก โดยลูกค้า (บริษัทผู้ประกอบรถยนต์ (OEM)) จะเป็นผู้กำหนดลักษณะเฉพาะ
  และคุณภาพของเหล็กที่ต้องการ ซึ่งบริษัทฯ จะต้องสั่งซื้อเหล็กตามลักษณะที่ลูกค้ากำหนด
  และจากผู้จำหน่ายที่ลูกค้ากำหนดเช่นกัน บริษัทฯ สั่งซื้อเหล็กจากตัวแทนจำหน่ายในประเทศไทย
  ได้แก่ บจ. เอ็มซีเมทัลเซอร์วิส เอเชีย (ประเทศไทย) บจ. สยามสตีล เซอร์วิส เซ็นเตอร์
  บจ. ไทย สตีล เซอร์วิส เซ็นเตอร์ บจ. โตโยต้า ทูโช (ประเทศไทย) และบจ. เพิ่ม สหาย
  สตีล ดังนั้น การกำหนดราคาสินค้าจึงสามารถปรับเปลี่ยนได้ตามราคาเหล็กในปัจจุบัน

  นอกจากเหล็กที่เป็นวัตถุดิบสำคัญในการผลิตแล้ว วิศวกรผู้ออกแบบก็มีส่วนสำคัญเช่นเดียวกัน
  เนื่องจากในขั้นตอนแรกของการผลิตอุปกรณ์จับยึดและแม่พิมพ์ ต้องอาศัยการออกแบบจากวิศวกร
  ดังนั้น วิศวกรผู้ออกแบบต้องมีความเข้าใจในกระบวนการผลิตอุปกรณ์จับยึดและแม่พิมพ์ทั้งหมด
  อีกทั้งยังต้องมีความเข้าใจด้านเทคโนโลยีเครื่องมือกล และต้องมีความรู้ในโปรแกรมออกแบบ
  (Drawing) บริษัทฯ มีชาวญี่ปุ่น ออสเตรเลีย และเยอรมัน
  เป็นที่ปรึกษาและแนะนำวิศวกรผู้ออกแบบของบริษัทฯ

บริษัทฯ ใช้คอมพิวเตอร์ CAD/CAM (Computer Aided Design/Computer Aided
Manufacturing) ในการออกแบบอุปกรณ์จับยึดและแม่พิมพ์
โดยมีวิศวกรผู้ออกแบบจำนวนมากทั้งอุปกรณ์จับยึดและแม่พิมพ์ มีเครื่องกัดเหล็ก (CNC Machining
Center) 5 เครื่อง เพื่อผลิตอุปกรณ์จับยึดและแม่พิมพ์ ณ สิ้นปี 2555
มีวิศวกรรวมกับพนักงานผลิตอุปกรณ์จับยึดจำนวน 55 คน
และวิศวกรรวมกับพนักงานผลิตแม่พิมพ์จำนวน 58 คน

  ในส่วนของ บจ. อาปิโก อมตะ วัตถุดิบที่สำคัญในการผลิตโครงช่วงล่างรถยนต์ ได้แก่
  แผ่นเหล็กม้วน โดยลูกค้า คือ อีซูซุ จะเป็นคนกำหนดลักษณะเฉพาะและคุณภาพของเหล็กที่ต้องการ
  รวมถึงผู้จัดจำหน่ายด้วยเช่นกัน โดยบริษัทฯ สั่งซื้อเหล็กม้วนทั้งหมดจาก บจ. เอ็ม ซี เมททอล
  เอเชีย

  นอกจากเหล็กที่เป็นวัตถุดิบสำคัญในการผลิตแล้ว
  วิศวกรผู้ออกแบบและควบคุมการผลิตก็มีส่วนสำคัญเช่นเดียวกัน
  เนื่องจากขั้นตอนของการออกแบบและผลิตโครงช่วงล่างรถยนต์ต้องอาศัยความเชี่ยวชาญของวิศวกร
  โดยวิศวกรผู้ออกแบบต้องมีความเข้าใจในกระบวนการผลิตทั้งหมด
  อีกทั้งยังต้องมีความเข้าใจด้านเทคโนโลยีเครื่องกล และต้องมีความรู้ในโปรแกรมออกแบบ

บริษัทฯ และบริษัทย่อยสามารถผลิตอุปกรณ์จับยึดได้ปีละประมาณ 22 ชุด โดยอุปกรณ์จับยึดแต่ละชุด
ประกอบด้วยอุปกรณ์จับยึดชิ้นใหญ่และชิ้นเล็กหลายชิ้นรวมกันตั้งแต่ 10 ชิ้นจนถึง 100 ชิ้น
ตัวอย่างเช่น การผลิตอุปกรณ์จับยึดสำหรับประกอบรถยนต์ เมอเซเดส เบนซ์ อีคลาส 3 ชุด
แต่ละชุดประกอบด้วยอุปกรณ์จับยึดชิ้นใหญ่ประมาณ 11 ชิ้น และอุปกรณ์จับยึดชิ้นเล็กประมาณ 50 ชิ้น

ในส่วนของแม่พิมพ์ซึ่งเป็นการยากที่จะวัดปริมาณการผลิตเนื่องจากแม่พิมพ์มีหลายขนาด
อย่างไรก็ดีบริษัทฯ สามารถผลิตแม่พิมพ์ได้ประมาณ 400 ชุดต่อปี หรือประมาณ 700 ตัน

  บริษัทฯ มีกำลังการผลิตชิ้นส่วนโลหะสำหรับยานยนต์ ปีละประมาณ 20,000,000 ชิ้น
  ชิ้นส่วนเชื่อมยึดรั้งประตู ปีละประมาณ 1,100,000 ชิ้น ถังน้ำมันเชื้อเพลิงรถยนต์ ปีละประมาณ
  200,000 ใบ และลูกลอยวัดระดับน้ำมัน ปีละประมาณ 89,600 ชุด

  ธุรกิจตัวแทนจำหน่ายรถยนต์

  กลุ่มบริษัทอาปิโก มีบริษัทย่อยจำหน่ายรถยนต์ยี่ห้อฟอร์ด ฮอนด้า และมิตซูบิชิ
  และบริษัทร่วมทุนจำหน่ายรถยนต์ฮุนได ซึ่งบริษัทฯมีนโยบายรักษาระดับสินค้าคงคลังประมาณ 100
  คัน เพื่อให้เพียงพอ และพร้อมที่ส่งมอบให้แก่ลูกค้าได้ทันที

2.  ผลกระทบต่อสิ่งแวดล้อม

  ในกระบวนการผลิตอุปกรณ์จับยึด แม่พิมพ์ และชิ้นส่วนรถยนต์ อาจส่งผลกระทบในเรื่องอากาศเสีย
  น้ำเสียและกากของเสียจากการผลิต
  ซึ่งบริษัทมีความมุ่งมั่นที่จะผลิตสินค้าที่มีคุณภาพควบคู่ไปกับการดูแลรักษาสิ่งแวดล้อม
  โดยมีการควบคุมให้ทุกกิจกรรมของบริษัทฯสอดคล้องกับข้อกำหนดของกรมโรงงานอุตสาหกรรมและนิคมอุตสาหกรรมไฮเทค
  ตลอดจนข้อกำหนดทางด้านการจัดการสิ่งแวดล้อม (ISO 14001)
  พร้อมทั้งสร้างระบบเพื่อป้องกันมลพิษที่อาจส่งผลกระทบต่อสิ่งแวดล้อม
  โดยใช้หลักการปรับปรุงอย่างต่อเนื่องภายใต้การทำงานร่วมกันเป็นทีม
  เพื่อวัตถุประสงค์และเป้าหมายต่อไปนี้

1.  สร้างระบบการจัดการสิ่งแวดล้อมที่มีประสิทธิภาพ เพื่อยึดถือปฏิบัติ

2.  ป้องกันมลพิษทางน้ำ อากาศ และมลพิษจากสารเคมี ที่อาจเกิดขึ้นจากกิจกรรมภายในโรงงาน

3.  จัดให้มีการคัดแยกขยะภายในโรงงาน

4.  ควบคุมการใช้ทรัพยากรธรรมชาติและพลังงานให้เกิดประโยชน์สูงสุด

5.  มีการสื่อสารให้สาธารณะรับทราบ

6.  มีการฝึกอบรมให้พนักงานมีความตระหนักในสิ่งแวดล้อม

  ทั้งนี้ บริษัทฯได้รับการรับรองระบบการจัดการด้านสิ่งแวดล้อม ISO 14001 จาก TUV
  Rheinland ประเทศเยอรมนี ในปี 2545 เป็นต้นมา
  ซึ่งเป็นสิ่งที่ยืนยันได้ถึงความรับผิดชอบต่อสิ่งแวดล้อมและความมุ่งมั่นของบริษัทฯที่จะบริหารองค์กรให้เป็นสถานประกอบการที่มีความปลอดภัยถูกสุขลักษณะอาชีวอนามัยและไม่ส่งผลกระทบหรือก่อให้เกิดมลภาวะต่อสิ่งแวดล้อมต่อชุมชน

1.  งานที่ยังไม่ได้ส่งมอบ

  เป็นงานที่อยู่ระหว่างการผลิตปกติไม่มีงานที่ผิดสัญญาค้างส่ง